stanford-oval/wikipedia huggingface dataset:
สมเด็จพระเจ้ากรุงธนบุรี
พระราชประวัติ > สงครามกับพม่า

บทความหลัก: สงครามเชียงใหม่ พ.ศ. 2317, สงครามบางแก้ว, และ สงครามอะแซหวุ่นกี้
ใน พ.ศ. 2314 นั้นเกิดเหตุวิวาทในหมู่เจ้าเมืองแคว้นกรุงศรีสัตนาคนหุต ฝ่ายหนึ่งสู้ไม่ได้ก็ขอกำลังพม่ามาช่วย พอปราบปรามสำเร็จแล้ว แม่ทัพพม่าก็ยกทัพมาตั้งที่เมืองเชียงใหม่ เมื่อกองทัพยกผ่านเมืองน่านก็แบ่งกำลังให้นายทัพหน้าตีเมืองบางส่วนของธนบุรี ลึกเข้าไปถึงเมืองพิชัยเมื่อปลาย พ.ศ. 2315 เจ้าเมืองพิชัยป้องกันเมืองไว้มั่นคงแล้วก็ขอกำลังพิษณุโลกไปช่วย พอมาถึงก็ออกตีกระหนาบ กองทัพพม่าเป็นฝ่ายแตกกลับไปเมื่อ พ.ศ. 2316 ได้เกิดเหตุการณ์ลักษณะคล้ายกัน และพม่ายกเข้ามาตีเมืองพิชัยอีกครั้งหนึ่ง แม่ทัพกรุงธนบุรีตั้งซุ่มสกัดข้าศึกตรงบริเวณชัยภูมิ พอมาถึงก็ตีทัพพม่าแตกกลับไป
พม่ากับมอญเกิดรบกัน สมเด็จพระเจ้ากรุงธนบุรีโปรดให้ยกทัพไปตีเชียงใหม่อีกครั้ง ได้พระยาจ่าบ้านกับพระยากาวิละเข้ามาสวามิภักดิ์ เมื่อยกไปถึงเชียงใหม่แล้วก็ตั้งค่ายล้อมไว้ เมื่อทัพหลวงของสมเด็จพระเจ้ากรุงธนบุรีซึ่งเดิมตั้งคอยรับชาวมอญที่เมืองตากมาถึงเชียงใหม่แล้ว กองทัพธนบุรีก็ระดมตีค่ายพม่าเสร็จสิ้นเมื่อ พ.ศ. 2317 จนโปมะยุง่วนต้องทิ้งเมืองหนี ทำให้เมืองเชียงใหม่ ลำพูน ลำปาง น่านและเมืองแพร่ปลอดจากพม่าตั้งนั้บแต่นั้น หลังจากทำสัญญาสันติภาพกับจีนในปีเดียวกันนั้นแล้ว พระเจ้ามังระก็ทรงส่งทหารมาอีก 5,000 นาย แต่ถูกล้อมที่เมืองบางแก้ว ราชบุรี สมเด็จพระเจ้ากรุงธนบุรีมีพระราชดำริให้ตั้งล้อมไว้เฉย ๆ ไม่ให้เข้าตี และรอจนพม่าเป็นฝ่ายอดอาหารยอมจำนนเอง หลังจากล้อมอยู่นาน 47 วัน พม่าก็ยอมจำนน โดยพระองค์ทรงหวังว่าจะเป็นการปลุกขวัญคนไทยให้หายกลัวพม่า
พ.ศ. 2318 แม่ทัพอะแซหวุ่นกี้ของพม่ายกทัพมาตีหัวเมืองเหนือ เป็นสงครามอะแซหวุ่นกี้ที่มีขนาดใหญ่มาก อะแซหวุ่นกี้เป็นผู้เชี่ยวชาญศึก ส่วนฝ่ายไทยนั้นมีเจ้าพระยาจักรี (ทองด้วง) และเจ้าพระยาสุรสีห์พิษณุวาธิราช (บุญมา) ในการครั้งนี้พม่ายกพลมา 30,000 คนเข้าล้อมเมืองพิษณุโลกอีก 5,000 คนล้อมเมืองสุโขทัย ส่วนเมืองพิษณุโลกมีพลประมาณ 10,000 คน สมเด็จพระเจ้าตากสินทรงยกทัพไปช่วย ต่อมาอะแซหวุ่นกี้ยกทัพกลับไปเอง เนื่องจากพระเจ้ามังระสวรรคต กองทัพพม่าส่วนที่ตามไปไม่ทันจึงถูกจับ
พ.ศ. 2319 พระเจ้าจิงกูจาโปรดให้เกณฑ์ทัพพม่า 6,000 คนยกมาตีเชียงใหม่ พระยาวิเชียรปราการพิจารณาเห็นว่านครเชียงใหม่ไม่มีพลมากมายพอป้องกันเมืองได้ จึงให้ประชาชนพลเรือนอพยพลงมาอยู่ที่เมืองสวรรคโลก สมเด็จพระเจ้าตากสินจึงโปรดเกล้าฯ ให้พระยาสุรสีห์คุมกองทัพเมืองเหนือขึ้นไปสมทบกองกำลังพระยากาวิละ เจ้าเมืองนครลำปาง ยกไปตีเมืองเชียงใหม่คืนสำเร็จ และทรงให้นครเชียงใหม่เป็นเมืองร้างถึง 15 ปี จนถึงสมัยกรุงรัตนโกสินทร์จึงได้ฟื้นฟูใหม่
พระราชประวัติ > สงครามกับลาว

บทความหลัก: สงครามเวียงจันทน์ พ.ศ. 2321
ในขณะที่ไทยติดศึกพม่าที่เมืองพิษณุโลกเมื่อ พ.ศ. 2319 นั้น มีเหตุเกิดขึ้นทางนครราชสีมา คือ เจ้าเมืองนางรอง (ปัจจุบันเป็นอำเภอหนึ่งในจังหวัดบุรีรัมย์) ซึ่งเป็นเมืองขึ้นต่อนครราชสีมา มีข้อพิพาทกับพระยานครราชสีมา แล้วเอาเมืองไปขึ้นต่อเจ้าโอ เมืองนครจำปาศักดิ์ซึ่งตั้งตนเป็นอิสระอยู่ พระยานครราชสีมามีใบ้บอกเข้ามายังกรุงธนบุรี ต่อมาเดือนมีนาคมปีเดียวกัน สมเด็จพระเจ้าตากสินมหาราชทรงพระกรุณาโปรดเกล้าฯ ให้เจ้าพระยาจักรียกทัพไปปราบ เมื่อปราบได้ให้ประหารเจ้าเมืองนางรองเสีย เจ้าพระยาจักรีปราบได้สำเร็จ พอปราบเสร็จสมเด็จพระเจ้าตากสินมหาราชทรงทราบว่าเจ้าโอกับเจ้าอินอุปราช เมืองนครจำปาศักดิ์เตรียมพล 10,000 นายจะมาตีนครราชสีมา สมเด็จพระเจ้าตากสินจึงมีพระบรมราชโองการโปรดเกล้าฯ ให้เจ้าพระยาสุรสีห์คุมทัพไปสมทบอีก 1 ทัพและให้ปราบจำปาศักดิ์เสีย ทัพไทยตีจำปาศักดิ์แตกและจับตัวเจ้าโอกับเจ้าอินได้ที่เมืองสีทันดร และยังตีได้เมืองอัตตะปือด้วยพร้อมกันนั้น เจ้าพระยาจักรีและเจ้าพระยาสุรสีห์ออกเกลี้ยกล่อมเมืองเขมรป่าดง ระหว่างจำปาศักดิ์กับนครราชสีมาเป็นพวกได้อีก 3 เมือง คือ สุรินทร์ สังขะ และขุขันธ์ ทั้ง 3 เมืองยอมเข้าเป็นเขตเมืองไทย เสร็จศึกครั้งนี้เจ้าพระยาจักรีได้เลื่อนเป็น "สมเด็จเจ้าพระยามหากษัตริย์ศึกฯ" มีเครื่องยศอย่างเจ้าต่างกรม
พระวอ เสนาบดีแห่งเมืองเวียงจันทน์ ก่อกบฏเมื่อ พ.ศ. 2321 แต่สู้พระเจ้ากรุงศรีสัตนาคนหุตไม่ได้ ก็พาสมัครพรรคพวกหนีมาอยู่ที่ตำบลดอนมดแดง (ปัจจุบันอยู่ในเขตจังหวัดอุบลราชธานี) และขอขึ้นต่อไทย ต่อมาพระเจ้ากรุงศรีสัตนาคนหุตยกทัพมาตีตำบลดอนมดแดงและสังหารพระวอ สมเด็จพระเจ้าตากสินมหาราชทรงขัดเคืองมาก จึงทรงพระกรุณาโปรดเกล้าฯ ให้สมเด็จเจ้าพระยามหากษัตริย์ศึกเป็นแม่ทัพ พร้อมด้วยเจ้าพระยาสุรสีห์ยกทัพไปตีเวียงจันทน์กองทัพไทยได้แสดงความสามารถตีเมืองเวียงจันทน์ได้ และหัวเมืองลาวทั้งหลายได้พากันมาขึ้นต่อไทย ในการนี้ สมเด็จเจ้าพระยามหากษัตริย์ศึกได้อัญเชิญพระแก้วมรกตและพระบางลงมายังกรุงธนบุรีด้วย การศึกสงครามดังกล่าวนี้ส่งผลให้ราชอาณาจักรไทยเป็นเอกราชและมีความมั่นคงสืบต่อมาจนถึงปัจจุบัน ดังนั้น อาณาเขตของประเทศไทยในสมัยกรุงธนบุรี มีดังนี้ ทิศเหนือตลอดอาณาจักรล้านนาเดิม ทิศใต้ได้ดินแดนตรังกานูและไทรบุรี ทิศตะวันออกได้ดินแดนกัมพูชาจรดอาณาเขตญวนใต้ ทิศตะวันออกเฉียงเหนือตลอดเวียงจันทน์ หัวเมืองพาน และหลวงพระบาง หัวพันห้าทั้งหก ทิศตะวันออกเฉียงใต้ตลอดเมืองพุทไธมาศ จรดมะริดและตะนาวศรี ทิศตะวันตกจรดดินแดนเมาะตะมะ ได้เมืองมะริดและตะนาวศรี ออกมหาสมุทรอินเดีย
พระราชประวัติ > ด้านสังคม ศาสนา และการศึกษา

สมเด็จพระเจ้ากรุงธนบุรีทรงพระกรุณาโปรดเกล้าฯ ให้จัดระเบียบสังฆมณฑลทันทีหลังตั้งกรุง ครั้งที่ยกทัพไปปราบชุมนุมเจ้าพระฝางเมื่อทรงเห็นว่าพระสงฆ์ทางฝ่ายหัวเมืองเหนือมัวหมอง ก็ได้อาราธนาพระราชาคณะจากในกรุงไปสั่งสอน ทำให้พระสงฆ์กลับบริสุทธิ์และเป็นปกติสุขขึ้น นอกจากนี้พระองค์ยังทรงมุ่งมั่นในการสืบเสาะค้นหาต้นฉบับพระไตรปิฎกภาษาบาลีที่ยังเหลืออยู่หลังจากเสียกรุง เพื่อนำมาคัดลอกจำลองไว้สำหรับการสร้างพระไตรปิฎกฉบับหลวงต่อไป ซึ่งจะเห็นได้จากเมื่อคราวที่เสด็จไปปราบชุมนุมเจ้านครศรีธรรมราชเมื่อ พ.ศ. 2312 ได้มีรับสั่งให้ขอยืมคัมภีร์พระไตรปิฎกจากนครศรีธรรมราชบรรทุกเรือเข้ามาคัดลอกในกรุงธนบุรี และในปีถัดมาในคราวที่เสด็จฯ ไปปราบชุมนุมเจ้าพระฝางที่เมืองอุตรดิตถ์ได้โปรดเกล้าฯ ให้นำพระไตรปิฎกลงมาด้วย ต้นฉบับที่ได้จากเมืองนครศรีธรรมราชซึ่งนับเป็นประโยชน์อย่างยิ่งในการสังคายนาพระไตรปิฎกในสมัยต่อมา
สมเด็จพระเจ้ากรุงธนบุรีทรงพระกรุณาโปรดเกล้าฯ ให้ตรากฎหมายว่าด้วยวัตรปฏิบัติในทางธรรมวินัยของพระสงฆ์ พ.ศ. 2316 โดยถือเป็นต้นฉบับกฎหมายพระสงฆ์ฉบับแรกของไทย และทรงนำแนวคิดทางพระพุทธศาสนามาใช้เป็นหลักในการจัดระเบียบสังคมในสมัยนั้นด้วย
สมเด็จพระเจ้ากรุงธนบุรีทรงสละพระราชทรัพย์ส่วนพระองค์ เพื่อบูรณปฏิสังขรณ์วัดวาอารามต่าง ๆ เป็นจำนวนมาก และทรงพระกรุณาโปรดเกล้าฯ ให้ยกฐานะขึ้นเป็นพระอารามหลวง เช่น วัดอินทารามวรวิหาร วัดระฆังโฆสิตารามวรมหาวิหาร วัดหงส์รัตนารามราชวรวิหาร วัดอรุณราชวรารามราชวรมหาวิหาร วัดโมลีโลกยารามราชวรวิหาร วัดราชคฤห์วรวิหาร วัดเสาธงหิน เป็นต้น
ภายหลังจากรบชนะที่เมืองเวียงจันทน์ สมเด็จพระเจ้ากรุงธนบุรีทรงพระกรุณาโปรดเกล้าฯ ให้อัญเชิญพระพุทธมหามณีรัตนปฏิมากรและพระบางกลับมายังกรุงธนบุรี โดยให้จัดเรือกระบวนพยุหยาตราชลมารคจำนวน 246 ลำ และเสด็จพระราชดำเนินขึ้นไปรับด้วยพระองค์เอง แล้วโปรดเกล้าฯ ให้อัญเชิญพระแก้วมรกตไปประดิษฐานไว้ ณ พระอุโบสถวัดอรุณราชวราราม
สมเด็จพระเจ้ากรุงธนบุรีโปรดเกล้าฯ ให้บำรุงการศึกษาตามวัดต่าง ๆ และยังโปรดเกล้าฯ ให้ตั้งหอหนังสือขึ้นเช่นเดียวกับสมัยอยุธยา ซึ่งคงเทียบได้กับหอพระสมุดในระยะหลัง นอกจากนี้ยังโปรดเกล้าฯให้แสวงหาและรวบรวมตำราต่างๆ ที่กระจัดกระจายไปเมื่อคราวกรุงแตกไว้ที่พระอารามหลวงหรือหามาจำลองไว้เป็นแบบฉบับเพื่อใช้ศึกษาเล่าเรียน
สมเด็จพระเจ้ากรุงธนบุรียังโปรดเกล้าฯ พระราชทานที่ดินให้สร้างโบสถ์วัดซางตาครู้ส
พระราชประวัติ > ด้านศิลปกรรม

ภายหลังจากที่พระองค์เสด็จพระราชดำเนินไปปราบชุมนุมเจ้านครศรีธรรมราชเมื่อปี พ.ศ. 2312 ทรงนำตัวละครผู้หญิงของเจ้านครศรีธรรมราชเข้ามาเป็นครูฝึกหัดร่วมกับพวกละครที่ทรงรวบรวมได้จากที่อื่น แล้วจัดตั้งเป็นละครหลวงของกรุงธนบุรี โดยยึดแบบฉบับการฝึกละครของกรุงศรีอยุธยา นอกจากนี้ยังได้ทรงพระราชนิพนธ์บทละครเรื่องรามเกียรติ์ เพื่อให้คณะละครหลวงได้นำไปฝึกหัดออกแสดงด้วย ดังนั้น จึงทรงพระกรุณาโปรดเกล้าฯ ให้ฟื้นฟูอย่างเต็มที่เพื่อสร้างบรรยากาศให้รื่นเริงครึกครื้นเหมือนสมัยกรุงศรีอยุธยา ทรงพระกรุณาโปรดเกล้าฯ ให้ประชาชนทั่วไปเปิดการฝึกสอนและออกโรงเล่นได้อิสระ เครื่องแต่งกายไม่ว่าจะเป็นเครื่องต้น เครื่องทรงก็แต่งกันได้ตามลักษณะเรื่อง ส่งผลให้ศิลปะการละครของไทยซึ่งเคยเจริญรุ่งเรืองมากตอนปลายอยุธยากลับฟื้นตัวขึ้นใหม่
โปรดเกล้าฯ ให้สร้าง "สมุดภาพไตรภูมิ" ขึ้นเมื่อ พ.ศ. 2319 ซึ่งนับได้ว่าเป็นสมุดภาพไตรภูมิขนาดใหญ่เล่มหนึ่งของไทย เมื่อคลี่ออกจะมีความยาวถึง 34.72 เมตร เขียนด้วยสีลงในสมุดทั้ง 2 ด้าน โดยฝีมือช่างเขียน 4 คน ปัจจุบันได้เก็บรักษาไว้ ณ หอสมุดแห่งชาติ ท่าวาสุกรี กรุงเทพฯ และอีกฉบับเก็บรักษาอยู่ในพิพิธภัณฑ์สถานแห่งชาติกรุงเบอร์ลิน ประเทศเยอรมนี ซึ่งได้ซื้อไปจากประเทศไทยตั้งแต่ปี พ.ศ. 2436
มีพระราชดำริว่าช่างไทยสมัยธนบุรีมีเหลืออยู่น้อยมากจึงทรงพระกรุณาโปรดเกล้าฯ ให้รวบรวมและฟื้นฟูการช่างสิบหมู่ขึ้นใหม่ แต่เนื่องจากมีเวลาจำกัด บ้านเมืองอยู่ในระหว่างสงคราม สิ่งของที่เป็นฝีมือช่างชั้นดีประณีตงดงามในสมัยกรุงธนบุรีจึงหาได้ยาก แต่ที่มีให้เห็นอยู่บ้าง ได้แก่ พระแท่นบรรทมของสมเด็จพระเจ้ากรุงธนบุรี ประดิษฐานอยู่ที่วัดอินทาราม พระแท่นสำหรับทรงเจริญวิปัสสนากัมมัฏฐาน ประดิษฐานอยู่ภายในพระวิหารเล็กหน้าพระปรางค์วัดอรุณราชวราราม ตู้ลายรดน้ำที่มีศักราชแจ้งชัดว่าสร้างในสมัยกรุงธนบุรี อยู่ในหอพระสมุดวชิรญาณ ภายในหอสมุดแห่งชาติ และท้องพระโรงพระราชวังเดิม ซึ่งเคยเป็นที่ประทับและเสด็จออกว่าราชการ ปัจจุบันอยู่ในการดูแลของกองทัพเรือ
ทรงพระราชนิพนธ์บทละครเรื่องรามเกียรติ์ เมื่อวันอาทิตย์ เดือน 6 ขึ้น 1 ค่ำ ปีฉลู จุลศักราช 1132 ตรงกับปี พ.ศ. 2313 เป็นปีที่ 3 ในรัชกาลของพระองค์ ทรงพระราชนิพนธ์ไว้ 4 เล่มสมุดไทย คือ เล่ม 1 ตอน พระมงกุฎ เล่ม 2 ตอน หนุมานเกี้ยววารินจนท้าวมาลีวราชมา เล่ม 3 ตอน ท้าวมาลีวราชพิพากษา และเล่ม 4 ตอน ทศกรรฐ์ตั้งพิธีทรายกรด พระลักษณ์ต้องหอกกบิลพัสตร์ จนผูกผมทศกรรฐ์กับนางมณโฑ
พระราชประวัติ > สวรรคต

ดูเพิ่ม: การสวรรคตของสมเด็จพระเจ้ากรุงธนบุรี
ครั้นถึงปี พ.ศ. 2325 ขณะนั้นกรุงธนบุรีมีอายุได้ 15 ปี พระยาสรรค์กับพวกได้ก่อกบฏ สมเด็จเจ้าพระยามหากษัตริย์ศึกซึ่งขณะนั้นไปทำศึกกับเขมรจึงกลับมายังกรุงธนบุรี เห็นว่าความไม่สงบของบ้านเมืองเกิดจากสมเด็จพระเจ้าตากสินมหาราชมีพระสติวิปลาส จึงให้นำไปสำเร็จโทษด้วยการตัดพระเศียร ณ ป้อมวิไชยประสิทธิ์ แล้วฝังพระบรมศพที่วัดบางยี่เรือใต้ (วัดอินทารามวรวิหาร) เมื่อวันที่ 6 เมษายน พ.ศ. 2325 เสด็จสวรรคตขณะมีพระชนมพรรษาได้ 48 พรรษา สิริรวมครองราชย์ได้ 15 ปี และถือเป็นจุดสิ้นสุดของกรุงธนบุรี จากนั้นจึงได้สืบสวนความผิดของผู้ก่อกบฏ แล้วตัดสินให้นำพระยาสรรค์กับพวกไปประหารชีวิตในเวลาต่อมา
อย่างไรก็ตาม นอกเหนือจากแนวคิดดังกล่าวแล้ว ยังมีแนวคิดอื่น เช่น ที่เสนอว่าสมเด็จพระเจ้ากรุงธนบุรีทรงถูกสมเด็จเจ้าพระยามหากษัตริย์ศึกทำรัฐประหาร และแนวคิดที่ว่าพระองค์ทรงสละราชบัลลังก์และลาผนวชไปยังนครศรีธรรมราช เป็นต้น
พระราชสันตติวงศ์

บทความหลัก: พระราชสันตติวงศ์ในสมเด็จพระเจ้ากรุงธนบุรี
พระบรมราชานุสรณ์

บทความหลัก: พระบรมราชานุสรณ์สมเด็จพระเจ้ากรุงธนบุรี
รัฐบาลไทยประกาศให้วันที่ 28 ธันวาคมของทุกปี ซึ่งตรงกับวันที่พระองค์ทรงปราบดาภิเษกเป็นพระมหากษัตริย์ เป็น "วันสมเด็จพระเจ้าตากสินมหาราช" นอกจากนั้นคณะรัฐมนตรียังมีมติให้ถวายพระราชสมัญญานามว่า "สมเด็จพระเจ้าตากสินมหาราช" นิธิ เอียวศรีวงศ์ ได้บันทึกไว้ว่า พระองค์ทรงเป็นวีรกษัตริย์ของชาติไทยที่ประชาชนรู้จักดีที่สุด และมีศาลเทพารักษ์และพระบรมราชานุสาวรีย์ถวายแด่พระองค์มากกว่าอดีตพระมหากษัตริย์ไทยพระองค์ใด
รัฐบาลจอมพล ป. พิบูลสงคราม พร้อมทั้งเหล่าพสกนิกรชาวไทย ได้พร้อมใจกันสร้างพระราชอนุสาวรีย์ประดิษฐาน ณ วงเวียนใหญ่ ฝั่งธนบุรี ซึ่งศาสตราจารย์ศิลป พีระศรี คณบดีคณะประติมากรรม มหาวิทยาลัยศิลปากรขณะนั้น เป็นผู้ออกแบบ  ทางราชการได้ประกอบพระราชพิธีเปิดและถวายบังคมพระบรมราชานุสาวรีย์ครั้งแรกเมื่อวันที่ 17 เมษายน พ.ศ. 2497 และต่อมาวันที่ 28 ธันวาคม พ.ศ. 2497 จึงมีรัฐพิธีเปิดเป็นทางการอีกครั้งหนึ่ง โดยพระบาทสมเด็จพระปรมินทรมหาภูมิพลอดุลยเดชเสด็จพระราชดำเนินทรงวางพวงมาลา ถวายราชสักการะ ต่อมาทางราชการกำหนดให้วันที่ 28 ธันวาคม เป็นวันถวายบังคมพระบรมราชานุสาวรีย์สมเด็จพระเจ้าตากสินมหาราชเช่นกัน อนุสาวรีย์ดังกล่าวเป็นพระบรมรูปกำพระแสงดาบในพระหัตถ์ขวา วัดความสูงจากตีนม้าทรงถึงยอดพระมาลาได้ประมาณ 9 เมตร ตั้งอยู่บนฐานคอนกรีตเสริมขนาด 8.90 × 1.80 × 3.90 เมตร
ธนาคารแห่งประเทศไทยออกธนบัตรชุดที่ 12 เรียก ธนบัตรชุดมหาราช โดยพระบรมราชานุสาวรีย์สมเด็จพระเจ้าตากสินมหาราชในสวนสาธารณะทุ่งนาเชย จังหวัดจันทบุรี ปรากฏอยู่หลังธนบัตรมูลค่า 20 บาทที่ออกเมื่อวันที่ 28 ธันวาคม 2524
สกุล ณ นคร สืบเชื้อสายชายสายตรงจากสมเด็จพระเจ้ากรุงธนบุรี
สุสานบรรจุฉลองพระองค์ของสมเด็จพระเจ้ากรุงธนบุรีและพระบรมวงศานุวงศ์ตั้งอยู่ในอำเภอเฉิงไห่ มณฑลกวางตุ้งในประเทศจีนใน พ.ศ. 2464 เชื่อกันว่าผู้สืบเชื้อสายของสมเด็จพระเจ้ากรุงธนบุรีส่งฉลองพระองค์นี้ให้ไปฝังตามธรรมเนียมจีน ซึ่งสนับสนุนการอ้างว่าที่แห่งนี้เป็นบ้านเกิดของพระบรมราชชนก
นอกจากนี้ กองทัพเรือยังตั้งชื่อเรือหลวง ตากสิน ซึ่งเป็นรุ่นดัดแปลงของเรือฟริเกตไทป์ 53 ที่ผลิตในจีน เป็นการถวายพระเกียรติ และยังได้รับการถวายพระราชสมัญญานามเป็นพระบิดาแห่งทหารม้าไทย
ในวัฒนธรรมสมัยนิยม

มีนักแสดงผู้รับบท สมเด็จพระเจ้ากรุงธนบุรี ได้แก่
สถาพร มุกดาประกร จากภาพยนตร์เรื่อง ทหารเสือพระเจ้าตาก (2498)
กำธร สุวรรณปิยะศิริ จากละครเรื่อง ทหารเสือพระเจ้าตาก (2527)
ชินมิษ บุนนาค จากละครเรื่อง ฟ้าใหม่ (2547)
ฉัตรชัย เปล่งพานิช จากละครเรื่อง ตากสินมหาราช (2550)
ศรราม เทพพิทักษ์ จากละครเรื่อง ศรีอโยธยา (2560)
อธิชาติ ชุมนานนท์ จากละครเรื่อง หนึ่งด้าวฟ้าเดียว (2561)
สุรวุฑ ไหมกัน จากละครเรื่อง สายโลหิต (2561)
วันชนะ สวัสดี จากละครซีรีส์ ศรีอโยธยา ภาค 2 (2562)
เชิงอรรถ

↑ พระนามอื่นมีดังนี้
เมื่อพระองค์ทรงขึ้นครองราชย์ ทรงใช้พระนามว่า "พระศรีสรรเพชร สมเด็จบรมธรรมิกราชาธิราช รามาธิบดี บรมจักรพรรดิศร บวรราชาบดินทร์ หริหรินทร์ธาดาธิบดี ศรีสุวิบูลย์ คุณรุจิตร ฤทธิราเมศวร บรมธรรมิกราชเดโชชัย พรหมเทพาดิเทพ ตรีภูวนาธิเบศร์ โลกเชษฏวิสุทธิ์ มกุฏประเทศคตา มหาพุทธังกูร บรมนาถบพิตร พระพุทธเจ้าอยู่หัว ณ กรุงเทพมหานคร บวรทวาราวดีศรีอยุธยา มหาดิลกนพรัฐ ราชธานีบุรีรมย์อุดมพระราชนิเวศมหาสถาน"
พระราชพงศาวดาร กรุงศรีสัตนาคนหุต เรียกว่า พระบาทสมเด็จพระเอกาทศรุทรอิศร สมเด็จพระเอกาทศรุทอิศวร และ สมเด็จพระเอกาทศรถ
พระราชพงศาวดาร ฉบับพันจันทนุมาศ (เจิม) เรียกว่า พระบรมหน่อพุทธางกูรเจ้า
จดหมายเหตุกรุงธนบุรีในสมุดไทยดำ ชื่อพระราชสาสน์และศุภักษรโต้ตอบกรุงธนบุรีและกรุงศรีสัตนาคนหุตจุลศักราช 1140 ใช้ พระบาทสมเด็จพระเอกาทศรถอิศวรบรมนาถบรมบพิตรพระพุทธเจ้าอยู่หัว พระบาทสมเด็จพระเอกาทศรุทอิศวรบรมนาถบรมบพิตร และ สมเด็จพระมหาเอกาทุศรุทอิศวรบรมนารถบรมบพิตร พระพุทธเจ้าอยู่หัว
ตอนปลายรัชกาล พระรัตนมุนี ได้ถวายพระนามใหม่ว่า สมเด็จพระสยามยอดโยคาวจร
พระราชพงศาวดาร ฉบับราชหัตถเลขา เรียกว่า สมเด็จพระบรมราชาที่ 4
↑  จำนวนทหารที่หนีออกจากกรุงศรีอยุธยาพร้อมกับพระยาวชิรปราการนี้ เอกสารกล่าวไว้ไม่ตรงกัน พระราชพงศวดารฉบับพะราชหัตถเลขา, ฉบับพันจันทนุมาศ (เจิม) และฉบับบริติชมิวเซียม กล่าวตรงกันว่า 1,000 นาย, จดหมายความทรงจำของกรมหลวงนรินทรเทวีว่ามี 500 นาย
↑  สมเด็จพระเจ้ากรุงธนบุรีทรงพระกรุณาโปรดเกล้าฯ ให้เฉลิมพระปรมาธิไธยว่า "พระศรีสรรเพชร สมเด็จบรมธรรมิกราชาธิราชรามาธิบดี บรมจักรพรรดิศร บวรราชาบดินทร์ หริหรินทร์ธาดาธิบดี ศรีสุวิบูลย์ คุณรุจิตร ฤทธิราเมศวร บรมธรรมิกราชเดโชชัย พรหมเทพาดิเทพ ตรีภูวนาธิเบศร์ โลกเชษฏวิสุทธิ์ มกุฏประเทศคตา มหาพุทธังกูร บรมนาถบพิตร พระพุทธเจ้าอยู่หัว ณ กรุงเทพมหานคร บวรทวาราวดีศรีอยุธยา มหาดิลกนพรัฐ ราชธานีบุรีรมย์อุดมพระราชนิเวศมหาสถาน"
ดูเพิ่ม

รายพระนามพระมหากษัตริย์ไทย
ศาลพระเจ้าตากสิน พระราชวังเดิม
อาณาจักรธนบุรี
ความสัมพันธ์กับต่างชาติสมัยกรุงธนบุรี
เจนี่ อัลภาชน์

| เจนี่ เทียนโพธิ์สุวรรณ์ |
| --- | --- |
เจนี่ในปี 2561
เกิด: เจนี่ เทียนโพธิ์สุวรรณ์ 11 กันยายน พ.ศ. 2524 (43 ปี) ลอสแอนเจลิส สหรัฐอเมริกา
การศึกษา: มหาวิทยาลัยกรุงเทพ
อาชีพ:  นักแสดง  นางแบบ  พิธีกร  นักธุรกิจ 
ปีปฏิบัติงาน: 2540–ปัจจุบัน
ตัวแทน: ช่อง 3 (2540−2566)
ส่วนสูง: 167 cm (5 ft 5 1⁄2 in)
คู่สมรส: ชนม์สวัสดิ์ อัศวเหม  (สมรส 2556; หย่า 2557) นนท์ อัลภาชน์ (สมรส 2561; หย่า 2567)
บุตร: 1 คน
อาชีพแสดง
ผลงานเด่น: ภัทรลดา – ทางผ่านกามเทพ (2544)  หยกผกา – เลดี้เยาวราช (2548)  มุนินทร์ / มุตตา – แรงเงา (2555)  ใจเริง – เพลิงบุญ (2560)
พิฆเนศวร: นักแสดงนำหญิงดีเด่น พ.ศ. 2555 – แรงเงา
 
เจนี่ เทียนโพธิ์สุวรรณ์ (เกิด 11 กันยายน พ.ศ. 2524) ชื่อเล่น เจนี่ เป็นนักแสดงและนางแบบชาวไทย อดีตนักแสดงสังกัดสถานีวิทยุโทรทัศน์ไทยทีวีสีช่อง 3
ประวัติ

เจนี่เกิดที่ลอสแอนเจลิส สหรัฐอเมริกา เป็นบุตรของสมศักดิ์กับชไมพร เทียนโพธิ์สุวรรณ์ มีน้องสาวคนเดียวชื่อชาลิสา เทียนโพธิ์สุวรรณ์ เจนี่เกิดและโตในสหรัฐอเมริกาก่อนย้ายกลับมาไทยเมื่ออายุได้ 11 ปี และเธอไม่สามารถเขียน อ่านภาษาไทยได้เลย หลังจากนั้น เธอสำเร็จการศึกษาระดับมัธยมศึกษาจากโรงเรียนบดินทรเดชา (สิงห์ สิงหเสนี) และระดับปริญญาตรีคณะนิเทศศาสตร์ มหาวิทยาลัยกรุงเทพ รุ่น 39 ในปี พ.ศ. 2548 รวมทั้งปฏิเสธว่าไม่ได้เป็นลูกครึ่งแต่อย่างใด
การทำงาน

เจนี่เข้าสู่วงการบันเทิงจากการมีแมวมองมาติดต่อเมื่อครั้งเธอยังศึกษาอยู่ในระดับมัธยมศึกษา มีผลงานแรกในมิวสิกวิดีโอเพลง "Only You" ของเจอาร์-วอย, "หากเป็นฉัน" ของเอกซ์, "รักเธอหมดหัวใจ" ของเรืองศักดิ์ ลอยชูศักดิ์ และ "จะเอาจากไหน" ของธงไชย แมคอินไตย์ และมีผลงานโฆษณาสบู่ล้างหน้า ดร.มนตรี, เคเอลิปแคร์, ลอรีเอะ และเรนองที
ต่อจากนั้นเธอได้รับการชักชวนมาแสดงละครโทรทัศน์ของหทัยรัตน์ อมตะวณิชย์ ซึ่งเป็นผู้จัดละคร ผลงานที่ทำให้เป็นที่รู้จักคือละครเรื่อง สายรุ้ง และมีร่วมงานอื่นๆ เช่น กะล่อนคูณสอง, รักสุดหัวใจ ยอดชีวัน, นางโจร, พระจันทร์แสนกล, สมปองน้องสมชาย, ภูแสนดาว, หนึ่งในทรวง, ต่างฟ้าตะวันเดียว เป็นต้น และในปี พ.ศ. 2544 เธอมีผลงานที่สร้างชื่อในละครเรื่อง ทางผ่านกามเทพ แสดงนำคู่กับ แอนดริว เกร็กสัน
ชีวิตส่วนตัวและชีวิตครอบครัว

เจนี่ได้จดทะเบียนสมรสกับชนม์สวัสดิ์ อัศวเหม เมื่อวันที่ 8 สิงหาคม พ.ศ. 2556 หลังจากคบหาดูใจมาได้ 5 เดือน ซึ่งตลอดเวลาการใช้ชีวิตคู่ได้ถูกจับจ้องและวิพากษ์วิจารณ์ทั้งในแง่ดีและไม่ดีตลอดเวลา ช่วงเดือนกรกฎาคมปีถัดมา ได้มีการแพร่ภาพบุคคลที่หน้าตาละม้ายเธอถูกซ้อมจนมีร่างกายเขียวช้ำ โดยพอลล่า เทเลอร์ เพื่อนสนิทของเธอได้ออกมายืนยันว่าเป็นภาพของเจนี่จริง ซึ่งก่อนหน้านี้ไม่กี่วันได้มีข่าวว่าเธอและสามีได้แยกทางกันมา 4 เดือนแล้ว ท้ายที่สุดเจนี่และชนม์สวัสดิ์ได้หย่าขาดจากกันเมื่อวันที่ 29 กรกฎาคม พ.ศ. 2557 โดยเจนี่ได้กลับมาใช้ชื่อสกุลเดิม
ในปลายปี พ.ศ. 2560 เจนี่คบหากับนนท์ อัลภาชน์  และในวันที่ 2 กรกฎาคม พ.ศ. 2561 ได้มีการเผยแพร่ภาพถ่ายของนนท์ที่คุกเข่าขอเจนี่แต่งงานริมทะเลในมาลิบู รัฐแคลิฟอร์เนีย สหรัฐอเมริกา ผ่านทางอินสตาแกรม และทั้งสองสมรสกันในวันที่ 19 ตุลาคม พ.ศ. 2561 วันที่ 29 พฤศจิกายน พ.ศ. 2562 เจนี่ ได้ให้กำเนิดบุตรสาว และได้ตั้งชื่อว่า ณเพชร อัลภาชน์ ชื่อเล่นคือ โนล่า พร้อมกับการโพสต์ภาพลูกสาวลงในอินสตาแกรมของนนท์ และ เจนี่
ผลงาน > ละครโทรทัศน์ทั้งหมดด้านล่างนี้ออกอากาศทางช่อง 3

| ปี พ> ศ. | เรื่อง | รับบทเป็น | หมายเหตุ |
| --- | --- | --- | --- |
| 2540 | สายรุ้ง | เจนจิรา (เจน) |  |
| 2541 | กะล่อนคูณสอง | รสยา |  |
| 2542 | รักสุดหัวใจ | โยทะกา (โจ) |  |
| 2543 | ยอดชีวัน | ยอดชีวัน (ขวัญ) |  |
| 2544 | ทางผ่านกามเทพ | ภัทรลดา ศิริกุลธาร์ (ภัทร) |  |
| 2545 | นางโจร | นาง |  |
| 2546 | พระจันทร์แสนกล | ปลื้มใจ (ปลื้ม) |  |
| 2547 | ภูแสนดาว | ซองลิลิว |  |
| 2547 | สมปองน้องสมชาย | สมปอง / พัณณิณ |  |
| 2548 | เลดี้เยาวราช | หยกผกา (หยก) |  |
| 2548 | ฮอยอันฉันรักเธอ | เฮืองมาย |  |
| 2548 | หนึ่งในทรวง | หทัยรัตน์ ราชพิทักษ์ (ปุ้ม) |  |
| 2548 | รักของนายดอกไม้ | พวงชมพู |  |
| 2549 | อุ้มรัก | เจนี่ (รับเชิญ) |  |
| 2549 | ต่างฟ้าตะวันเดียว | รลัญรร |  |
| 2549 | คุณชายร้ายเล่มเกวียน | พราวแสงเดือน (พราว) |  |
| 2550 | เทพธิดาขนนก | ปอแก้ว สัตยพงศ์พันธ์ / ปอแก้ว ก้องสวรรค์ (แก้ว) | นางร้ายกลับตัวเป็นคนดี |
| 2550 | รักนี้หัวใจเราจอง | ราวินนา (วีน่า) |  |
| 2550 | กรุงเทพราตรี | อริตา (อุ้ม) |  |
| 2551 | สะใภ้ลูกทุ่ง | สมวิญญา (หมอมุ่ย) |  |
| 2551 | ลบรอยที่เลอะใจ | รุ่ง |  |
| 2552 | หยกลายเมฆ | ทริยา เอกธำรงวรกุล (แคท) |  |
| 2552 | น้ำผึ้งขม | กังสดาล สัตยาวัตต์ (เกรซ, นุ้ย) |  |
| 2553 | จงกลกิ่งเทียน | เจ้าบัวคำแก้ว / เจ้าบัวเทียน ณ เชียงใหม่ / ศรีกานดา (ปัจจุบัน) | นางร้ายกลับตัวเป็นคนดี |
| 2553 | สวย เริ่ด เชิด โสด | ขวัญอุมา ไชยเจริญสุข (ขวัญ) |  |
| 2554 | ทาสรัก | วาด | นางร้าย |
| 2554 | กลรักลวงใจ | รวินท์วรกานต์ ตันติวราวิทยา / บัวระวง ดงดอกไม้ (บัว) |  |
| 2555 | หงส์สะบัดลาย | เนติมา อิสราวัชร (เน) |  |
| 2555 | แรงเงา | มุนินทร์ จงสวัสดิ์ (นินทร์ ) / มุตตา จงสวัสดิ์ (ตา) | รับบทฝาแฝด |
| 2556 | ดาวเกี้ยวเดือน | ประกายดาว |  |
| 2557 | เสน่หาสัญญาแค้น | ปานตะวัน พันภพ (ตะวัน) |  |
| 2558 | หงส์ (เลือดมังกร) | ลลิต กฤษฎาพานิชกุล (หงส์) |  |
| 2559 | กำไลมาศ | หม่อมเจ้าหญิงรัมภา ติณชาติ (ท่านหญิงรัมภา) (อดีต) / เกล้ามาศ ติณชาติ (มาศ) (ปัจจุบัน) |  |
| 2560 | เพลิงบุญ | ใจเริง มนต์ประสิทธิ์ (เริง) | นางร้าย |
| 2562 | แรงเงา 2 แรงเงาแรงแค้น | มุนินทร์ อภิบาลบดินทร์/มุนินทร์ จงสวัสดิ์ (นินทร์) / มุตตา จงสวัสดิ์ (ตา) | เล่นคนเดียวแต่บทร้าย |
| 2565 | ซุปตาร์2550 | เจนี่ เทียนโพธิ์สุวรรณ | รับเชิญ |
| 2565 | มัดหัวใจยัย​ซุปตาร์ You Are My Makeup Artist​ | วาสิตา(วา) |  |
ผลงาน > เดอะเฟซไทยแลนด์

เจนี่ เทียนโพธิ์สุวรรณ รับหน้าที่ เป็น Special Mentor ในรายการ เดอะเฟซไทยแลนด์ ซีซัน 2 ในฐานะ Brand Ambassador จาก Maybelline New York
โดยเจนี่สอนและเป็นกรรมการในช่วง Master Class ในตอนที่ 6 และ มอบโจทย์และเป็นกรรมการในช่วง Campaign ในตอนที่ 9 และ 11
เจนี่ เทียนโพธิ์สุวรรณ รับหน้าที่ เป็น Special Mentor ในรายการ เดอะเฟซไทยแลนด์ ซีซัน 3 ในฐานะ Brand Ambassador จาก Maybelline New York
ผลงาน > เพลงประกอบละคร

(2549) ละคร ต่างฟ้าตะวันเดียว
เพลง รักอยู่เต็มฟ้า
(2550) ละคร เทพธิดาขนนก
เพลง ปิดเครื่อง ปิดใคร
เพลง นักร้องน้องใหม่
เพลง หนึ่งใจสองดวง
เพลง ก่อนจะถึงวันสุดท้าย
(2551) ละคร กรุงเทพราตรี ชุดที่ 1
เพลง คนเรารักกันยาก
เพลง ชั่วฟ้าดินสลาย
เพลง มารหัวใจ
(2551) ละคร กรุงเทพราตรี ชุดที่ 2
เพลง อยากให้เขากอด
เพลง ดวงใจในฝัน
เพลง โกรธฉันหรือเปล่า
เพลง ภาษาใจ
เพลง มั่นใจไม่รัก
เพลง ถ้าฉันจะรัก
ผลงาน > พิธีกร

สามลุ้นแสน (2545)
ผลงาน > มิวสิกวิดีโอ

เพลง Only You - เจอาร์-วอย
หรือเธอเสียดาย - นาวิน ต้าร์
หากเป็นฉัน -  เอ๊กซ์ ฐิติ เวชบุล
รักเธอหมดหัวใจ - เจมส์ เรืองศักดิ์ ลอยชูศักดิ์
จะเอาจากไหน - เบิร์ด ธงไชย แมคอินไตย์
เสียทองเท่าหัว - ปาน ธนพร แวกประยูร
ผู้ชายหนึ่งคนจะอดทน ได้นานแค่ไหน  - ปาน ธนพร แวกประยูร
คนที่เจ็บกว่า - ลิปตา
หลงเลย - ไทยเทเนี่ยม
ปากอย่างใจอย่าง - ฟิล์ม รัฐภูมิ
รางวัล

| ปี พ> ศ. | รางวัล | สาขา | ผล | ผลงานที่เข้าชิง |
| --- | --- | --- | --- | --- |
| 2554 | รางวัลเมขลา ครั้งที่ 24 | มณีเมขลาดีเด่นยอดนิยม | เสนอชื่อเข้าชิง | ทาสรัก |
| 2554 | รางวัลโทรทัศน์ทองคำ ครั้งที่ 26 | นักแสดงนำหญิงดีเด่น | เสนอชื่อเข้าชิง | ทาสรัก |
| 2556 | Seesan News Awards 2012 | นักแสดงนำหญิงยอดเยี่ยม | ได้รับรางวัล | แรงเงา |
| 2556 | เอ็มไทยท็อปทอล์กอะเบาต์ 2013 | นักแสดงหญิงที่ถูกกล่าวถึงมากที่สุด | ได้รับรางวัล | แรงเงา |
| 2556 | ดาราเดลี่ เดอะ เกรท อวอร์ดส์ ครั้งที่ 2 | นักแสดงนำหญิงสาขาละครโทรทัศน์ที่สุดแห่งปี 2012 | ได้รับรางวัล | แรงเงา |
| 2556 | รางวัลเมขลา ครั้งที่ 25 | มณีเมขลาดีเด่นยอดนิยม | เสนอชื่อเข้าชิง | แรงเงา |
| 2556 | รางวัลนาฏราช ครั้งที่ 4 | ทีมนักแสดงยอดเยี่ยม | ได้รับรางวัล | แรงเงา |
| 2556 | รางวัลนาฏราช ครั้งที่ 4 | นักแสดงนำหญิงยอดเยี่ยม | เสนอชื่อเข้าชิง | แรงเงา |
| 2556 | รางวัลพิฆเนศวร ครั้งที่ 2 | นักแสดงหญิงดีเด่น | ได้รับรางวัล | แรงเงา |
| 2556 | สยามดารา สตาร์ส อวอร์ดส์ 2013 | นักแสดงนำหญิงยอดเยี่ยมสาขาละครโทรทัศน์ | ได้รับรางวัล | แรงเงา |
| 2556 | รางวัลโทรทัศน์ทองคำ ครั้งที่ 27 | นักแสดงหญิงดีเด่น | เสนอชื่อเข้าชิง | แรงเงา |
| 2556 | ท็อปอวอร์ด 2012 | นักแสดงนำหญิงยอดเยี่ยม | เสนอชื่อเข้าชิง | แรงเงา |
| 2556 | รางวัลเมขลา ครั้งที่ 25 | ผู้แสดงนำหญิงดีเด่น | เสนอชื่อเข้าชิง | แรงเงา |
| 2556 | คมชัดลึก อวอร์ด ครั้งที่ 10 | นักแสดงหญิงยอดเยี่ยม | เสนอชื่อเข้าชิง | แรงเงา |
| 2556 | เซน สไตลิช อวอร์ด | สุภาพสตรีแต่งกายโดดเด่นมีสไตล์แห่งปี | ได้รับรางวัล |  |
| 2558 | ดาราเดลี่ เดอะเกรต อวอร์ดส์ ครั้งที่ 4 | ดารานำหญิงสาขาละครที่สุดแห่งปี 2015 | ได้รับรางวัล | หงส์ |
| 2558 | โอเคอวอร์ดส์ 2015 | ผู้หญิงที่สวยที่สุดในสายตาผู้หญิง | เสนอชื่อเข้าชิง |  |
| 2559 | มายา มหาชน 2016 | ดารานำหญิงยอดเยี่ยม ขวัญใจมหาชน | ได้รับรางวัล | กำไลมาศ |
| 2561 | MThai Top Talk-about 2018 | นักแสดงหญิง ที่ถูกกล่าวถึงมากที่สุด | ได้รับรางวัล | เพลิงบุญ |
แหล่งข้อมูลอื่น

เจนี่ อัลภาชน์ ที่เฟซบุ๊ก
เจนี่ อัลภาชน์ ที่อินสตาแกรม
| ด ค กเดอะเฟซไทยแลนด์ |
| --- | --- |
ซีซัน:  1  2  3  4  5 
มาสเตอร์ เมนเทอร์:  อารยา อินทรา (5)  พลพัฒน์ อัศวะประภา (5)  อจิรภา ไมซิงเกอร์ (5) 
เมนเทอร์:  เมทินี กิ่งโพยม (1–4)  เฌอมาลย์ บุญยศักดิ์ (1,4)  รฐา โพธิ์งาม (1)  น้ำทิพย์ จงรัชตวิบูลย์ (2–4)  คริส หอวัง (2–4)  มาช่า วัฒนพานิช (3)  ซอนย่า คูลลิ่ง (4)  ศรีริต้า เจนเซ่น (4)  โทนี่ รากแก่น (5)  มารีญา พูลเลิศลาภ (5)  วิรายา ภัทรโชคชัย (5)  อนุสิทธิ แสงนิ่มนวล (5) 
พิธีกร:  อัษฎา พานิชกุล (1)  ชานนท์ อักขระชาตะ (2–4)  อองตวน ปินโต (5) 
ผู้ชนะ:  อจิรภา ไมซิงเกอร์ (1)  กันติชา ชุมมะ (2)  ณัฐธยาน์ บุญชมไพศาล (3)  วิรายา ภัทรโชคชัย (4)  กุลชญา ตันศิริ (5) 
ผู้เข้าแข่งขันอื่น:  แอนโทเนีย โพซิ้ว  คารีสา สปริงเก็ตต์  ชญดา วิสุทธิปราณี  อารยะ ศุภฤกษ์  วรรณปิยะ ออมสินนพกุล  กิระนา จัสมิน ชูว์เทอร์  มาเรีย เฮิร์ชเลอร์  เทีย ทวีพาณิชย์พันธุ์  นัตยา ทองเสน  อาเธอร์ อภิชาติ กานโยซ์  ณิชาต์ เลิศพิทักษ์สินชัย [en] 
หน้าที่เกี่ยวข้อง:  เดอะเฟซ  เดอะเฟซไทยแลนด์  เดอะเฟซเมนไทยแลนด์